b'\n_START_ARTICLE_\nNoe\n_START_PARAGRAPH_\nNoe (hebrejsko: \xd7\xa0\xd7\x95\xd6\xb9\xd7\x97\xd6\xb7 [Noah]) je svetopisemski o\xc4\x8dak, znan zlasti v povezavi z vesoljnim potopom. Velja za pomembno osebo v judovstvu, kr\xc5\xa1\xc4\x8danstvu in islamu._NEWLINE_Noe je opisan v Prvi Mojzesovi knjigi (glej 1Mz 5-9) kot sin Lameha in pripadnik desetega rodu po Adamu in Evi. Imel je tri sinove, ki jim je bilo ime Sem, Ham in Jafet. _NEWLINE_Takrat pa je Bog videl, da so ljudje hudobni in izprijeni, zato se je odlo\xc4\x8dil, da bo Zemljo temeljito o\xc4\x8distil. Ker je bil Noe edini pravi\xc4\x8den in neopore\xc4\x8den mo\xc5\xbe svojega rodu, se je Bog odlo\xc4\x8dil, da mu da mo\xc5\xbenost pre\xc5\xbeivetja. Dal mu je navodila za gradnjo velikanske ladje, ki jo poznamo danes pod imenom Noetova barka (v \xc5\xa1tevilnih jezikih ji pravijo tudi Arka). Ladja je bila namenjena za Noetovo dru\xc5\xbeino (Noeta, njegovo \xc5\xbeeno, njegove tri sinove in njihove \xc5\xbeene) pa tudi za \xc5\xbeivali: Bog je izrecno naro\xc4\x8dil Noetu, da mora na ladjo vkrcati sedem \xc5\xbeivali vsake vrste, kar jih \xc5\xbeivi na kopnem in eno mora darovati. _NEWLINE_Potem je Bog poslal na Zemljo vesoljni potop. Voda je za 40 dni prekrila vso Zemljo in uni\xc4\x8dila vse kopensko \xc5\xbeivljenje razen ljudi in \xc5\xbeivali na Noetovi barki. Nato je za\xc4\x8dela voda upadati in barka je nasedla na vrhu gorovja Ararat. _NEWLINE_Ko se je potop kon\xc4\x8dal, je Bog sklenil zavezo z Noetom in z vsem naslednjimi rodovi. Bog je obljubil, da na svet ne bo ve\xc4\x8d poslal vesoljnega potopa, ljudem pa je ukazal, da ne smejo jesti \xc5\xbeivali, ki so \xc5\xa1e krvave, in da tudi ne smejo preliti \xc4\x8dlove\xc5\xa1ke krvi. Kot znamenje zaveze je Bog postavil mavrico, ki povezuje nebo in Zemljo._NEWLINE_Poleg zgodbe o vesoljnem potopu Sveto pismo opisuje \xc5\xa1e en dogodek, povezan z Noetom: Po potopu je Noe zasadil vinograd in za\xc4\x8del pridelovati vino. Neko\xc4\x8d se je napil in pijan oble\xc5\xbeal v svojem \xc5\xa1otoru. Pri tem pa se je nehote razkril. Ko je vstopil njegov sin Ham, je videl o\xc4\x8deta razgaljenega. To je povedal bratoma, ki sta \xc5\xa1la v \xc5\xa1otor in o\xc4\x8deta pokrila, vendar sta bila obrnjena vstran, tako da ga nista videla. Iz nadaljevanja zgodbe lahko vidimo, da so imeli v \xc4\x8dasu nastanka zgodbe precej druga\xc4\x8dne poglede na greh kot danes, saj so zaradi Hamovega greha (\xc4\x8deprav gre za dejanje, ki nikakor ni povzro\xc4\x8dil Ham) prekleti vsi njegovi potomci do dana\xc5\xa1njih dni (Judje, ki se imajo za Semove potomce ali Semite, \xc5\xa1e vedno \xc5\xa1tejejo Hamove potomce ali Hamite, tj. Arabce, za manjvredne). Zanimivo, da Noe, ki bi po dana\xc5\xa1njih merilih o\xc4\x8ditno veljal za krivega, ker se je napil in razgalil, po Svetem pismu ne nosi nikakr\xc5\xa1ne krivde._NEWLINE_Sveto pismo navaja, da je Noe umrl v starosti 950 let - ob potopu je bil star 600 let, po potopu pa je \xc5\xbeivel \xc5\xa1e 350 let. S tem se uvr\xc5\xa1\xc4\x8da v kategorijo dolgo\xc5\xbeivih o\xc4\x8dakov, med katerimi je najbolj znan Metuzalem (glej 1Mz 5). Generacije po vesoljnem potopu niso bile ve\xc4\x8d tako dolgo\xc5\xbeive._NEWLINE_V islamu se Noe (arabsko: \xd9\x86\xd9\x88\xd8\xad [Nuh]) uvr\xc5\xa1\xc4\x8da med pomembne preroke, vendar pa islamsko izro\xc4\x8dilo ne navaja zgodbe o Noetovi nagoti in o prekletstvu Hamitov.'